ДЕЛЕГИРАН РЕГЛАМЕНТ (ЕС) 2015/1 НА КОМИСИЯТА
от 30 септември 2014 година
за допълване на Регламент (ЕО) № 1060/2009 на Европейския парламент и на Съвета по отношение на регулаторните технически стандарти за периодичното докладване, за целите на текущия надзор от Европейския орган за ценни книжа и пазари, на таксите, начислявани от агенциите за кредитен рейтинг
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 Септември 2009 г. относно агенциите за кредитен рейтинг (1), и по-специално член 21, параграф 4а, трета алинея от него,
като има предвид, че:
(1)
В член 11, параграф 3 и в раздел Д, част II, точка 2 от приложение I към Регламент (ЕО) № 1060/2009 се изисква агенциите за кредитен рейтинг ежегодно да изпращат на ЕОЦКП списък на таксите, начислявани на всеки клиент за индивидуални кредитни рейтинги и за всякакви допълнителни услуги, както и тяхната политика на ценообразуване, включително структурата на таксите и критериите за ценообразуване по отношение на кредитните рейтинги за различни класове активи. От съществено значение е да бъдат предоставени техническите подробности по отношение на съдържанието, което следва да бъдат докладвано, и формата, която следва да се използва от агенциите за кредитен рейтинг, за да изпълнят своите задължения и за да се позволи на ЕОЦКП да упражнява своите текущи надзорни правомощия.
(2)
С цел смекчаване на конфликтите на интереси и улесняване на лоялната конкуренция на пазара за кредитен рейтинг е важно ЕОЦКП да гарантира, че паричните политики, процедурите и в крайна сметка таксите, начислявани от агенциите за кредитен рейтинг на клиентите, не са дискриминационни. Разликите в таксите, събирани за един и същи вид услуга, следва да бъдат оправдани поради различие в действителните разходи за предоставянето на тази услуга на различни клиенти. Освен това таксите, начислявани за услуги за кредитен рейтинг на даден емитент, не следва да зависят от резултатите или крайния продукт от извършената работа.
(3)
Информацията за таксите, която се подава от регистрирани агенции за кредитен рейтинг, следва да позволи на ЕОЦКП да установява кредитни рейтинги, за които е необходима по-задълбочена проверка и евентуални последващи надзорни действия. Подобни такси следва да бъдат начислявани за определяне на рейтинг и за допълнителни услуги със сходни характеристики, като разликите в равнището на таксите са оправдани на основание разлика в разходите. Събраната информация следва да позволи на ЕОЦКП да определя за всяка регистрирана агенция за кредитен рейтинг сравними услуги и съответните такси и така да разкрива всички съществени отклонения в събираните такси. Впоследствие ЕОЦКП може да извършва разследвания, за да провери дали въпросните такси се определят съгласно законни политики и процедури на ценообразуване, а различията в равнището на таксите въз основа на разлики в разходите са съвместими с принципите на лоялната конкуренция, не се дължат на конфликти на интереси и не зависят от резултатите или крайния продукт от извършената работа.
(4)
Политиките и процедурите на ценообразуване следва да бъдат докладвани за всеки вид рейтинг. За целите на докладването, както и с оглед поставянето на ясно разграничение между всяка от политиките и процедурите на ценообразуване и съответните им актуализации, всеки вариант на политика на ценообразуване със съответните планове, програми и процедури на таксуване следва да има идентификационен номер. За всички други цели политиките на ценообразуване следва да включват структурите или плановете на таксуване, както и критериите за ценообразуване, които могат да бъдат прилагани от лицето или лицата, договарящи таксите, начислявани за индивидуален кредитен рейтинг. Политиките на ценообразуване следва също така да включват всички такси за периодично оценяване или други програми на таксуване, от които оценяваният субект или абонат може да се възползва във връзка с различните такси за индивидуален рейтинг или набор от кредитни рейтинги. Агенциите за кредитен рейтинг следва да документират всички случаи, при които не са били приложени политиките на ценообразуване, плановете на таксуване, програмите на таксуване и процедурите, както и всички случаи на отклонения от политиката на ценообразуване, приложима по отношение на индивидуалните кредитни рейтинги, при ясно посочване на съответния кредитен рейтинг.
(5)
Регистрираните агенциите за кредитен рейтинг, които са част от група, следва да имат правото да представят на ЕОЦКП данните за определяните от тях рейтинги поотделно или да упълномощят една от другите кредитни агенции в групата да предава данните от името на всички членове на групата, за които важат изискванията за докладване.
(6)
За целите на настоящия регламент „структурирането на дългова емисия“ и „дългова емисия“ следва да включват финансови инструменти или други активи, получени в резултат на сделка или схема за секюритизация в съответствие с член 4, параграф 61 от Регламент (ЕС) № 575/2013 на Европейския парламент и на Съвета (2).
(7)
С цел да се даде възможност на регистрираните агенции за кредитен рейтинг да разработят подходящи системи и процедури съгласно техническите спецификации, предоставени от ЕОЦКП, и за да се гарантира пълното и правилното докладване на данните за таксите, регистрираните агенции за кредитен рейтинг следва първоначално да представят информация относно индивидуалните такси девет месеца след датата на влизане в сила на настоящия регламент. Първоначалното докладване следва да се направи по отношение на данните за таксите от момента на влизане в сила на настоящия регламент. Това задължение не следва да се тълкува като освобождаване от задължението за регистрираните агенции за кредитен рейтинг в този междинен период да представят редовна информация относно таксите в съответствие с член 11, параграф 3 от Регламент (ЕO) № 1060/2009.
(8)
Информацията за политиките и процедурите на ценообразуване следва да се предоставя непрекъснато, така че всякакви съществени промени да се отчитат без неоправдано забавяне след тяхното приемане и най-късно 30 дни след тяхното прилагане. Предоставяната информация следва да бъде в стандартен формат, за да може ЕОЦКП да получава и обработва данните автоматично в своите вътрешни системи. Поради технически трудности и техническия напредък може да се наложи някои техническия указания за докладването, свързани с предаването и формата на файловете, които агенциите за кредитен рейтинг трябва да изпращат, да бъдат осъвременявани и представяни от ЕОЦКП чрез специални съобщения или насоки.
(9)
Когато агенция за кредитен рейтинг не спази своите изисквания за докладване, ЕОЦКП следва да има правомощията да изисква информацията посредством решение, предоставено по силата на член 23б, параграф 3 от Регламент (ЕО) № 1060/2009, или да взема други мерки за разследване.
(10)
Настоящият регламент е изготвен въз основа на проектите на регулаторните технически стандарти, които ЕОЦКП е представил на Комисията, в съответствие с член 10 от Регламент (ЕС) № 1095/2010 на Европейския парламент и на Съвета (3).
(11)
ЕОЦКП проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010,
ПРИЕ НАСТОЯЩИЯ РЕГЛАМЕНТ:
Член 1
Общи принципи
1. Регистрираните агенции за кредитен рейтинг представят следните видове доклади на ЕОЦКП:
а)
политики и процедури на ценообразуване, както е посочено в член 2;
б)
информация за такси за дейности по определяне на кредитни рейтинги, предоставяни съобразно модела „плаща емитентът“, както е посочено в член 3, параграф 1;
в)
информация за такси за дейности по определяне на кредитни рейтинги, предоставяни съобразно модела- „плаща инвеститорът“, както е посочено в член 3, параграф 2;
2. Регистрираните агенции за кредитен рейтинг гарантират точността и пълнотата на информацията и данните, които представят на ЕОЦКП.
3. При групи от агенции за кредитен рейтинг членовете на групата могат да упълномощят един член да предава изискваните по настоящия регламент доклади от тяхно име. В представяните на ЕОЦКП данни се посочват всички агенции за кредитен рейтинг, от чието име е предаден този доклад.
Член 2
Политики и процедури на ценообразуване
1. Регистрираните агенции за кредитен рейтинг предоставят на ЕОЦКП политиките си на ценообразуване, структурата на таксите или плановете на таксуване, както и критериите за ценообразуване по отношение на оценяваните субекти или финансови инструменти, на които се присъждат кредитни рейтинги, и, когато е приложимо, политиките на ценообразуване по отношение на допълнителните услуги.
2. Регистрираните агенции за кредитен рейтинг подсигуряват, че за всеки от предлаганите типове кредитен рейтинг политиките на ценообразуване включват или са придружени от следните елементи:
а)
имената на лицата, отговорни за одобряването и поддържането на политиките на ценообразуване, плановете и/или програмите на таксуване, включително и на лицата, отговорни за определяне на таксите, вътрешния идентификационен код, функцията и вътрешния отдел, към които принадлежат лицата;
б)
всякакви вътрешни насоки за прилагане на критериите за ценообразуване в политиките на ценообразуване, плановете и/или програмите на таксуване във връзка с определянето на индивидуални такси;
в)
подробно описание на обхвата на таксата или плана на таксуване и критериите, приложими за различните видове такси, включително предвидените в плановете на таксуване;
г)
подробно описание на всички програми за таксуване, включително програма на базата на установени отношения, програма за честота на услугата, програма за лоялност или друга програма, включително критерии за изпълнение и диапазон на таксите, които могат да бъдат приложими при таксуването на отделни кредитни рейтинги или набор от рейтинги;
д)
когато е приложимо - принципите и правилата на ценообразуване, които се използват винаги, когато има обвързаност или връзка между таксите, начислявани за услуги за кредитен рейтинг и допълнителни услуги, или всякакви други услуги, предоставяни на клиента, по смисъла на точка 2, втората алинея от раздел Д, част II от приложение I към Регламент (ЕО) № 1060/2009 („клиента“), от агенцията за кредитен рейтинг и/или субектите, принадлежащи към групата на агенцията за кредитен рейтинг по смисъла на членове 1 и 2 от Директива 83/349/ЕИО (4) на Съвета, както и от всеки субект, свързан с агенцията за кредитен рейтинг или друго дружество от групата на агенцията за кредитен рейтинг чрез връзка по смисъла на член 12, параграф 1 от Директива 83/349/ЕИО;
е)
географския обхват на прилагане на политиката на ценообразуване, плана на таксуване или програмата на таксуване във връзка с местоположението на клиентите или агенцията за кредитен рейтинг или агенциите, прилагащи политика на ценообразуване, плана или програмата на таксуване;
ж)
имената на лицата, упълномощени да определят такси и други промени по съответната политика на ценообразуване, плановете или програмите на таксуване, включително и на лицата, отговорни за определяне на таксите, вътрешния идентификационен код, функцията и вътрешния отдел, към които принадлежат лицата.
3. Регистрираните агенции за кредитен рейтинг следва да гарантират, че процедурите на ценообразуване включват или са придружени от следните елементи:
а)
имената на лицата, отговорни за одобряването и поддържането на процедурите за прилагане на политики на ценообразуване, включително и на лицата, отговорни за определяне на таксите, вътрешния идентификационен код, функцията и вътрешния отдел, към които принадлежат лицата;
б)
подробно описание на процедурите и проверките, с които се гарантира и контролира стриктното спазване на политиките на ценообразуване;
в)
подробно описание на въведените процедури за намаляване на такси или за друго отклонение от плановете или програмите на таксуване;
г)
имената на лицата, които са пряко отговорни за наблюдението на прилагането на политиките на ценообразуване към отделните такси, включително вътрешния идентификационен код, функцията и вътрешния отдел, към които лицата принадлежат;
д)
имената на лицата, които са пряко отговорни за подсигуряване на съответствието на отделните такси с политиките на ценообразуване, включително вътрешния идентификационен код, функцията и вътрешния отдел, към които лицата принадлежат;
е)
подробно описание на мерките, които трябва да бъдат предприети в случай на нарушение на политиките на ценообразуване, плановете на таксуване и програмите и процедурите на таксуване;
ж)
подробно описание на процедурата за уведомяване на ЕОЦКП за съществени нарушения на политиките или процедурите на ценообразуване, които могат да доведат до нарушение на точка 3в от раздел Б от приложение I към Регламент (ЕО) № 1060/2009.
Член 3
Списък с таксите, начислявани на всеки клиент
1. Регистрираните агенции за кредитен рейтинг, които предоставят кредитни рейтинги по модела „плаща емитентът“, предоставят на ЕОЦКП информация за таксите, начислявани на всеки клиент за индивидуални кредитни рейтинги и всякакви допълнителни услуги за всеки правен субект, както и обобщено - по групи дружества.
2. Регистрираните агенции за кредитен рейтинг, които определят кредитни рейтинги по модела „плаща поемащото емисията лице“ или „плаща инвеститорът“, предоставят на ЕОЦКП за всеки един клиент информация за общата сума на таксите, начислявани за тези услуги, както и за предоставени допълнителни услуги.
3. Всички отклонения от политиките и процедурите на ценообразуване или неприлагане на политиките на ценообразуване, плановете, програмите на таксуване или процедурата за ценообразуване за даден рейтинг се отбелязват от регистрираните агенции за кредитен рейтинг, като ясно се посочват основните причини за това отклонение, както и индивидуалният рейтинг, във формата, посочен в таблица 1 от приложение II. Тези бележки се представят на ЕОЦКП при поискване.
Член 4
Видове кредитни рейтинги
Регистрираните агенции за кредитен рейтинг класифицират рейтингите, за които представят данни, в съответствие с видовете, определени в член 3 от Делегиран регламент (ЕС) 2015/2 на Комисията (5).
Член 5
Данни, които трябва да бъдат представяни
1. Регистрираните агенции за кредитен рейтинг предоставят в отделни файлове на ЕОЦКП елементите, посочени в член 2, параграф 2 и параграф 3, и данните, посочени в таблици 1-4 от приложение I, както и информацията за политиките на ценообразуване, плановете на таксуване и програмите и процедурите на таксуване.
2. Регистрираните агенции за кредитен рейтинг предоставят на ЕОЦКП данните за такси, определени в таблици 1 и 2 от приложение II, за всеки присъден индивидуален кредитен рейтинг и начислените такси за кредитни рейтинги и всякакви допълнителни услуги по клиенти в съответствие с член 3, параграф 1.
3. Регистрираните агенции за кредитен рейтинг, които са предоставили кредитни рейтинги по модела „плаща поемащото емисията лице“ или „плаща инвеститорът“, предоставят на ЕОЦКП данните, определени в таблица 1 от приложение III, за всеки клиент на предоставените услуги за кредитни рейтинги в съответствие с член 3, параграф 2.
4. Данните, указани в таблици 1 до 4 на приложение I, таблици 1 и 2 от приложение II и таблица 1 от приложение III, се предават на ЕОЦКП в отделни файлове.
Член 6
Първоначално докладване
1. Всяка регистрирана агенция за кредитен рейтинг предоставя данни на ЕОЦКП, като попълва таблици 1 до 4 от приложение I и отделни файлове, относно прилаганите политики на ценообразуване, планове на таксуване, програми на таксуване и процедури за всеки тип кредитен рейтинг, с който работи, в съответствие с член 5, параграф 1 в рамките на 30 дни след датата на влизане в сила на настоящия регламент.
2. Първоначалното докладване на таксите по член 5, параграфи 2 и 3 се извършва пред ЕОЦКП девет месеца след датата на влизане в сила на настоящия регламент и включва данните, натрупани от датата на влизане в сила на настоящия регламент до 30 юни 2015 г.
3. Второто докладване на таксите по член 5, параграфи 2 и 3 се извършва пред ЕОЦКП до 31 март 2016 г. и включва данните, натрупани от 1 юли 2015 г. до 31 декември 2015 г.
Член 7
Текущо докладване
1. Без да се засяга първоначалното изискване за докладване, посочено в член 6, информацията, предоставена в съответствие с член 5, се представя ежегодно до 31 март и включва данни и политики на ценообразуване, планове на таксуване и процедури и програми на таксуване, свързани с предходната календарна година.
2. Без да се засяга параграф 1 съществени промени в политиките на ценообразуване и плановете, програмите и процедурите на таксуване се докладват на ЕОЦКП на текуща основа и без неоправдано забавяне след тяхното приемане и най-късно 30 дни след тяхното прилагане.
3. Регистрираните агенциите за кредитен рейтинг незабавно уведомяват ЕОЦКП, ако възникнат извънредни обстоятелства, които могат временно да попречат на предаването или до закъснение при предаването на докладите по настоящия регламент.
Член 8
Процедури за докладване
1. Регистрираните агенции за кредитен рейтинг предават файловете с данните в съответствие с техническите инструкции, предоставени от ЕОЦКП, и посредством системата за докладване, установена от ЕОЦКП.
2. Регистрираните агенции за кредитен рейтинг съхраняват файловете с данните, изпратени на и получени от ЕОЦКП съгласно член 5, както и бележките за отклоненията, посочени в член 3, параграф 3, в електронен формат за срок от най-малко пет години. Тези файлове се представят на ЕОЦКП при поискване.
3. Когато регистрирана агенция за кредитен рейтинг открие фактически грешки в докладвани вече данни, тя информира ЕОЦКП без необосновано забавяне и коригира съответните данни в съответствие с техническите инструкции, предоставени от ЕОЦКП.
Член 9
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 септември 2014 година.